Eskom-verhogings onbillik en ondoeltreffend – AfriForumArgieffoto: GCIS Eskom se beoogde verhoging van vaste tariewe is onbillik en sal negatiewe gevolge vir verbruikers inhou. Só meen die burgerregte-organisasie AfriForum. Luidens ŉ berig in MyBroadband het Eskom ŉ verhoging in vaste tariewe voorgestel ten einde meer geld in te vorder om sy ander finansiële verpligtinge na te kom. Morné Mostert, AfriForum se bestuurder van plaaslike regeringsake, sê in ŉ verklaring Eskom moet eerder wanbestuur hokslaan as om van verbruikers te verwag om nóg geld op te dok om sy probleme op te los. “Daar is ook geen dringendheid om meer doeltreffend te werk nie. Indien Eskom aanhou om tariewe op te stoot, gaan mense groener en goedkoper alternatiewe soek,” sê Mostert. Luidens die verklaring beplan Eskom om wisselende verbruikskoste te verlaag, maar dr. Eugene Brink, strategiese raadgewer vir Gemeenskapsake by AfriForum, sê daar is nog nie duidelikheid rondom hierdie besluit nie. “Hoewel hulle dit as ’n paaimiddel aanbied, is daar geen waarborg dat hulle die verbruikskoste ook gaan verlaag nie; inteendeel, hulle sal verdere druk toepas vir hoër verbruikspryse,” lui die verklaring. Brink is van mening dat hierdie stap diegene wat toenemend van sonkrag afhanklik is en Eskom-krag slegs in noodgevalle gebruik, noop om Eskom finaal vaarwel te roep. “Dit beteken hulle gaan nie meer die vaste komponent hoef te betaal nie. Dan gaan Eskom seker probeer om selfs mense met slegs sonpanele en -krag met ’n heffing te belas, al gebruik hulle geen Eskom-krag nie,” sê Brink. Volgens Mostert is daar nog geen amptelike aansoek gebring om die tariewe te verhoog nie.